נמל התעופה לונדון סאות'אנד

נמל התעופה לונדון סאות'אנד (באנגלית: London Southend Airport) הוא נמל תעופה בינלאומי, הממוקם במחוז אסקס שבבריטניה, כ-60 קילומטר ממזרח למרכזה של לונדון, בירת המדינה. הנמל הוא אחד משישה נמלי תעופה בינלאומיים המשרתים את מטרופולין לונדון והקטן שבהם מבחינת תנועת הנוסעים בו. תולדות הנמל נמל התעופה שוכן בקרבת העיר סאות'אנד-און-סי. הוא הוקם על ידי גיס התעופה המלכותי במהלך מלחמת העולם הראשונה ונקרא על שם העיירה הסמוכה רושפורד (Rochford). לאחר המלחמה נסגר השדה ונפתח מחדש ב-1935 כנמל תעופה אזורי. במלחמת העולם השנייה שב לשמש כשדה תעופה צבאי, שבו הוצבו מטוסי קרב. חלק ממבני הביצורים שהוקמו בשדה וסביבו במהלך המלחמה ניצבים עדיין על תילם. ב-1947 שב השדה לשמש כמתקן אזרחי. בשנת 1993, נוכח הפסדים תפעוליים שלו, מכרה מועצת המחוז את הנמל לחברת Regional Airports, אשר מיתגה אותו מחדש תחת שמו הנוכחי והעבירה אותו לרווח תפעולי. ב-2008 נמכר הנמל לחברת Stobart Group, בעליו הנוכחית. בשנת 2011 החל לפעול בנמל מגדל פיקוח חדש ותחנת רכבת חדשה נחנכה לצידו, עם קו רכבת לתחנת רחוב ליברפול בלונדון. בשנת 2012 החלה חברת איזיג'ט להפעיל טיסות מהנמל, ונחנכו בו טרמינל חדש והארכה למסלול הטיסה. ב-2014 החלה חברת Flybe לפעול מהנמל וב-2019 הצטרפה אליה חברת ריאנאייר. הנמל היה השלישי בעומס הנוסעים בו מבין נמלי התעופה של מטרופולין לונדון משנות השישים ועד סוף שנות השבעים, כאשר נמל התעופה לונדון סטנסטד נטל ממנו מעמד זה. לאחר פיתוח מתקני הנמל החל מספר הנוסעים שעברו בו לגדול: 2012 - 721,661 2013 - 969,912 (34.4%+) 2014 - 1,102,358 (13.6%+) 2015 - 900,648 (18.3%-) 2016 - 874,549 (2.9%-) 2017 - 1,095,914 (25.3%+) 2018 - 1,480,139 (35%+) משנת 1957 ועד 2006 התרחשו בנמל ובסביבתו 12 תאונות מטוסים. בשתיים מהן, שעירבו מטוסים קטנים, נהרג אחד מיושבי המטוסים ובשלישית נספו שני אנשים על הקרקע. בשנת 1963 צולמה בנמל סצנה מתוך סרט הקולנוע גולדפינגר. מתקנים ופעילות בנמל פועלים שני טרמינלים: הטרמינל העיקרי נפתח ב-2012 והורחב מאז. הטרמינל שהיה קיים בנמל לפניו הוסב לשימוש של נוסעי מטוסים פרטיים. יש בנמל מסלול טיסה יחיד בכיוון של דרום-מערב לצפון-מזרח, שאורכו 1,956 מטר, המסוגל לשרת מטוסים עד לגודל של בואינג 767 ומקביליו. בנמל אין גשרי עלייה למטוס. הנמל משרת טיסות סדירות, טיסות צ'רטר, טיסות מטען וטיסות פרטיות, כולל לימודי טיסה. הנמל משרת מספר קטן של חברות תעופה, שהבולטות שבהן הן חברות הטיסות המוזלות איזיג'ט, ריאנאייר וויז אייר. החברות מפעילות ממנו טיסות ליעדים פנים ארציים וליעדים ברחבי מערב אירופה. קו הטיסות העמוס ביותר מהנמל בשנת 2019 היה לאמסטרדם שבהולנד (כ-201 אלף נוסעים), ואחריו הקווים לאליקנטה ולמאלגה שבספרד, לפארו שבפורטוגל ולדבלין שבאירלנד. קישורים חיצוניים אתר האינטרנט הרשמי של נמל התעופה לונדון סאות'אנד (באנגלית בריטית) אודות הנמל מידע על הנמל, באתר Pastscape מידע על בסיס חיל האוויר המלכותי רושפורד אתר Southend Airport Aviation Database נמל התעופה לונדון סאות'אנד, ברשת החברתית פייסבוק נמל התעופה לונדון סאות'אנד, ברשת החברתית X (טוויטר) נמל התעופה לונדון סאות'אנד, ברשת החברתית אינסטגרם נמל התעופה לונדון סאות'אנד, ברשת החברתית טיקטוק נמל התעופה לונדון סאות'אנד, ברשת החברתית LinkedIn נמל התעופה לונדון סאות'אנד, סרטונים בערוץ היוטיוב